Denel-afgradering ‘teleurstellend, maar geen verrassing’Die vakbond Uasa sê die internasionale graderingsagentskap Fitch se afgradering van Denel weens die afwesigheid van betroubare regeringsteun is “teleurstellend, maar geen verrassing nie”. “Uasa betreur die situasie wat nou dié punt bereik het nadat ons die maatskappy hof toe gesleep het in ŉ poging om die staatsbeheerde onderneming (SBO) te dwing om werkers se salarisse te betaal. Hulle versuim om dit te doen, ten spyte van ŉ hofbevel, maak dit duidelik hoeveel die maatskappy agteruitgegaan het,” het Stanford Mazhindu, Uasa-woordvoerder, gesê. “Wat hartseer is, is dat die situasie toegelaat is om hierdie punt te bereik.” Fitch het Denel se gradering van langtermyneffekte Dinsdag tot vlak CC afgegradeer, terwyl sy korttermyneffekte na C afgegradeer is. ŉ C-gradering is die laagste gradering wat Fitch kan gee. Albei was tevore op vlak B. “Die afgradering is ŉ weerspieëling van Denel se erg gespanne likiditeitsposisie en die afwesigheid van tydige regeringsteun,” lui die graderingsagentskap se verslag. Volgens die Fitch-verslag is die likiditeitsposisie die gevolg van onvoldoende herkapitalisering om bedrywighede by die wapenvervaardiger weer doeltreffend aan die gang te kry en vol te hou, terwyl hy boonop met uitdagings weens die Covid-19-pandemie sit. Fitch sê ook beperkte bedryfskapasiteit, tesame met voortgesette bestuursonbestendigheid, verhoog die moontlikheid dat Denel nie sy herstrukturering- en omkeerplan waarop vroeër ooreengekom is, in werking sal kan stel nie. Die agentskap sê die R1,8 miljard wat verlede jaar in die SBO gestort is, was onvoldoende om likiditeitsprobleme, kapitaalvereistes en bedryfskapasiteit te verbeter. Die afsonderingstydperk het Denel se bedryfsvermoë boonop beduidend beperk en die wapenvervaardiger het nie genoeg geld om sy bedrywighede vol te hou nie. Fitch sê dit kan gesien word in Denel se onvermoë om salarisse ten volle te betaal en genoeg kapitaal beskikbaar te stel. Fitch gradeer Denel nou ook onafhanklik van die res van die staat omdat regeringsteun aan die SBO reeds aansienlik verminder is. Luidens die verslag het die situasie by Denel tot so ŉ mate verswak dat sy vermoë om sonder voortgesette regeringsteun voort te bestaan, bevraagteken word. Uasa sê egter Suid-Afrikaners kan nie nog reddingsboeie bekostig nie. “Die land is op ŉ laagtepunt ná die verwoesting van die wêreldwye Covid-19-pandemie en jarelange korrupsie.” Met verwysing na wisselvallige bestuur by die wapenvervaardiger, sê Mazhindu die wapenvervaardiger kyk nou na ŉ nuwe uitvoerende hoof om die reeds sinkende skip te red.